**VLADA REPUBLIKE HRVATSKE**   
**Ured Predsjednika Vlade**

**Godišnji plana rada za 2020. godinu**

**Uvodno**

Podrška koju Ured predsjednika Vlade pruža podrazumijeva pripremu stručnih i analitičkih materijala potrebnih za sudjelovanje predsjednika Vlade u radu Užeg kabineta i Vlade te za podnošenje izvješća Hrvatskome saboru o radu Vlade i drugih akata sukladno Poslovniku Hrvatskoga sabora, pripremu i organizaciju posjeta i putovanja predsjednika Vlade u Hrvatskoj i inozemstvu, pripremu sastanaka savjeta, povjerenstava i drugih savjetodavnih tijela Vlade tijela kojima predsjedava predsjednik Vlade i brojne druge poslove po njegovu nalogu.

**Aktivnosti**

U 2020. godini Ured predsjednika Vlade obavljat će redovne poslove podrške radu predsjednika Vlade i radu Vlade, sukladno djelokrugu poslova utvrđenim Uredbom o Uredu predsjednika Vlade (Narodne novine broj 145/13).

Radi učinkovitog obavljanja dužnosti predsjednika Vlade sukladno Ustavu i Zakonu o Vladi, Ured predsjednika Vlade obavljat će savjetodavne, stručne, analitičke, protokolarne i druge stručne i administrativne poslove za potrebe predsjednika Vlade te poslove odnosa s javnošću, a osobito poslove:

* sustavnog praćenja i analize pojedinih javnih politika radi izrade stručnih mišljenja i studija;
* izrade strateških razvojnih planova i analiza;
* pripremu prijedloga pojedinih projekata iz programa Vlade i usklađivanja njihove provedbe;
* stručne obrade i pripreme specifičnih materijala za potrebe predsjednika (sastanci, konferencije i slično);
* izrade odgovarajuće pripreme i prijedloga stajališta Republike Hrvatske za sudjelovanje predsjednika Vlade na sastancima Europskog vijeća (ne za vrijeme hrvatskog predsjedanja Vijećem Europske unije);
* pripreme i organizacije sjednica/sastanaka posebnih tijela pod predsjedanjem predsjednika Vlade;
* usklađivanja rada ureda Vlade;
* stručne pripreme i organizacije posjeta predsjednika Vlade u zemlji i inozemstvu kao i posjeta stranih šefova država i vlada Hrvatskoj te ostalih dužnosnika;
* provedbe Zakona o pravu na pristup informacijama i koordinacije rada provedbe Zakona s vladinim uredima i službama kao i središnjim tijelima državne uprave;
* izvješćivanja javnosti o politici i aktivnostima Vlade, komunikacije s medijima i građanima, koordiniranja komunikacijskih aktivnosti ministarstava i državnih upravnih organizacija,
* poslove upoznavanja Vlade o sadržaju i stajalištima medija i javnosti,
* rješavanja upita i predstavki koje su građani i pravne osobe uputili predsjedniku Vlade i druge poslove po nalogu predsjednika Vlade.

**Aktivnosti Službe za javne politike i potporu predsjedniku Vlade**

U okviru poslova Službe za javne politike i potporu predsjedniku Vlade obavljat će se poslovi sustavnog praćenja i analize pojedinih javnih politika i sektora radi izrade stručnih mišljenja i studija za potrebe predsjednika Vlade, koordinirati izrada strateških planova po nalogu predsjednika Vlade, pratiti izrada sektorskih strateških razvojnih planova i analiza.

Obavljat će se savjetodavni, analitički, stručni i administrativni poslovi te ostali poslovi za potrebe i po nalogu predsjednika Vlade, predstojnika Ureda i zamjenice predstojnika Ureda.

Pored redovnih poslova, Ured će:

* sudjelovati u aktivnostima hrvatskog predsjedanja Vijećem Europske unije u prvoj polovici 2020. godine i obavljati druge ključne vanjskopolitičke aktivnosti ovisno o obvezama predsjednika Vlade,
* u suradnji i koordinaciji s drugim tijelima državne uprave, u svibnju 2020. godine, u Zagrebu organizirati sastanak na vrhu između država članica Europske unije i država jugoistoka Europe,
* sudjelovati u koordinaciji izrade Nacionalne razvojne strategije Republike Hrvatske do 2030. godine,
* koordinirati i nadzirati učinkovitu provedbu specifičnih vladinih programa i strategija definiranih Strateškim planom za razdoblje 2020. – 2022.,
* sudjelovati u pripremi i provedbi Nacionalnog programa reformi,
* koordinirati i sudjelovati u aktivnostima Europskog semestra,
* pratiti i sudjelovati u aktivnostima radne skupine za pregovore o Višegodišnjem financijskom okviru za razdoblje nakon 2021. – 2027.,
* sudjelovati u postupku odobravanja nacrta prijedloga zakona, uredbi i drugih akata u prethodnom postupku,
* koordinirati pripremu odgovora na zastupnička pitanja,
* održavati redovne sastanke i konzultacije s tajnicima kabineta ministara,
* sudjelovati u radu svih radnih tijela Vlade,
* sudjelovati u aktivnostima vezanim za pristupanje OECD-u,
* koordinirati pripremu i provedbu preporuka za unaprjeđenje pozicije Republike Hrvatske na ljestvicama "Doing business" i "Global Competitiveness Report",
* koordinirati provedbu redizajna sučelja e-Građani i postupak međusobnog uvezivanja novih elektroničkih usluga svih resora u Vladi RH,
* nastaviti sa širenjem prakse agilnog načina rada kroz tematski orijentirane međuresorne agilne timove
* obavljati druge poslove po nalogu predsjednika Vlade, predstojnika Ureda i zamjenice predstojnika Ureda.

**Aktivnosti Službe za odnose s javnošću**

U okviru poslova Službe za odnose s javnošću, Ured će svakodnevno izvješćivati domaću i stranu javnost o radu i politikama Vlade kroz priopćenja, vijesti, davanje odgovora i informacija na novinarska pitanja te putem Vladinog internetskog portala i službenih računa Vlade na društvenim mrežama. Koordinirat će se i nadzirati provedba projekta e-Građani, posebno u stvaranju Središnjega državnog portala, provedbi i koordinaciji projekata, poslovima razvoja i oblikovanja multimedijalnih sadržaja.

Realizirat će se redoviti prijenosi sjednica Vlade Republike Hrvatske i konferencija za novinare izravnim prijenosom na *YouTube* kanalu, a na društvenim mrežama komunicirati politike i odluke Vlade u realnom vremenu. Uređivat će se i ažurirati sadržaj na internetskoj stranici *vlada.gov.hr* te transparentno objavljivati svi javno dostupni dokumenti.

Sustavno će se pratiti i analizirati javne politike, događanja u Vladi i izvan sjedišta Vlade Republike Hrvatske te putovanja predsjednika Vlade.

Izvješćivat će se javnost o reagiranjima predsjednika Vlade na aktualna društvena i politička događanja.

Organizirat će se javni nastupi predsjednika i potpredsjednika Vlade te drugih članova Vlade. Medijski će se pratiti rad Vlade (priprema i izvješćivanje s konferencija za novinare, izjava, intervjua, *briefinga*, najava, obavijesti, akreditiranje novinara koji prate rad Vlade).

**Priprema i organizacija posjeta, putovanja i sastanaka predsjednika Vlade u Hrvatskoj i inozemstvu i vanjskopolitičke aktivnosti**

Ured će, u suradnji s Glavnim tajništvom Vlade, ministarstvima i državnim upravnim organizacijama, koordinirati i pripremati točke dnevnog reda za sjednice Vlade koje će se održati izvan Zagreba.

Ured će obavljati poslove pripreme i organizacije posjeta predsjednika Vlade županijama, gradovima i općinama, radi upoznavanja s ključnim prioritetima rada i planovima na županijskoj i lokalnoj razini.

Ured će, u suradnji sa svim ministarstvima i državnim upravnim organizacijama, Glavnim tajništvom Vlade i uredima Vlade, pripremati i sastanke predsjednika Vlade i ministara sa svim županima radi kontinuiranog uspostavljanja načela partnerstva u komunikaciji sa hrvatskim županijama, gradovima i općinama.

U suradnji s Ministarstvom regionalnog razvoja i fondova Europske unije, Ured će sudjelovati u pripremi sjednica i sudjelovanju predsjednika Vlade na sjednicama Savjeta za Slavoniju, Baranju i Srijem, u okviru „Projekta Slavonija, Baranja i Srijem“, čije se mjere i aktivnosti odnose na revitalizaciju i razvoj pet slavonskih županija.

U suradnji s Ministarstvom za demografiju, obitelj, mlade i socijalnu politiku, Ured predsjednika Vlade pripremat će sjednice Vijeća za demografsku revitalizaciju te dogovarati mjere socijalne skrbi i politike za mlade.

Ured će pripremati i organizirati sastanke predsjednika Vlade sa socijalnim partnerima te druge sastanke po nalogu predsjednika Vlade.

Ured će u suradnji s Hrvatskom narodnom bankom koordinirati provedbu Strategije uvođenja eura kao službene valute u Republici Hrvatskoj te pripremati i organizirati sastanke Nacionalnog vijeća za uvođenje eura kao službene valute u Republici Hrvatskoj.

Ured će obavljati poslove pripreme prijedloga Stajališta Hrvatske za sastanke Europskog vijeća (ne za vrijeme hrvatskog predsjedanja Vijećem Europske unije) te poslove organizacije i pripreme sudjelovanja predsjednika Vlade na formalnim i neformalnim sastancima Europskog vijeća.